題太岳院壁
作者：林焞
朝代：宋

paragraphs: 我來勸農值春雨，傍人笑我身藍縷。
我身藍縷分當然，唯有擔夫愁艱阻。
汝擔夫，聽我語，桑麻穀粟生於土。
若非雨澤滋發生，粒食片衣誰付與。
豈不見田間耕耨人，泥塗深沒股。
曉露濕雲鬟，歌笑采桑女。
他時蠶麥倍豐成，羅列甕盎鳴機杼。
一旦雨濘不爲勞，當念耕農蠶婦終歲服勤苦。